text: Mand skudt og dræbt i Horsens
  22 december 2010 kl. 16.38
  En mand på 27 år blev onsdag dræbt i en beboelsesejendom i Smedegade i Horsens.
  Manden blev skudt i brystet og flygtede ned på gaden, hvor forbipasserende så ham falde om på fortovet.
   
  En ambulance kørte ham på sygehuset, men han var død ved ankomsten.
  Politiet blev alarmeret klokken 11.10, og politiet er allerede langt i efterforskningen.
  Den dræbte kommer fra Vejle, og han er kendt i det kriminelle miljø.
  Vicepolitikommissær Finn Kramer oplyser, at politiet har anholdt to mistænkte for drabet.
   - Vi har ikke fundet gerningsvåbnet, som formentlig er en pistol, siger Finn Kramer.
  Smedegade i Horsens er kendt for et kriminelt miljø. I maj 2006 blev en 39-årig mand dræbt i en lejlighed på fjerde sal.
  